‘Geen ongerymdhede by opgraderings van De Lille se huis’Patricia de Lille (Augustus 2016) (Foto: ANA) Sekuriteitsopgraderings by die huis van Patricia de Lille, burgemeester van Kaapstad, is bo verdenking kragtens die bepalings van nasionale wetgewing, het speaker van die raad Dirk Smit, gesê. Smit het gesê hy sal graag die feite wil stel in reaksie op berigte van beweerde onreëlmatige opgraderings by De Lille se huis waar “gesiglose, anonieme bronne in die direktoraat van veiligheid en sekuriteit se interne ondersoek-eenheid” aangehaal word. “Die werk wat by die burgemeester se huis gedoen is, hou verband met veiligheidstoerusting wat geïnstalleer is deur die stad, volgens die voorgeskrewe bepalings wat deur die minister van samewerkende regering en tradisionele sake aangekondig is,” het Smit gesê. “Die werk by die burgemeester se huis is gedoen kragtens ŉ risiko-assessering en ondersoek oor die veiligheid van die burgemeester deur ŉ spesiale eenheid van die Suid-Afrikaanse Polisiediens.” ŉ Risiko-analiseverslag is opgestel ná die ondersoek deur die polisie-eenheid, met bevindings en riglyne van veiligheidswerk wat by die burgemeester gedoen moet word. “Die behoorlike prosesse is gevolg om die vereiste veiligheidstoerusting te bekom. Die riglyne in die verslag is noukeurig gevolg om die veiligheidstoerusting by die burgemeester se huis te installeer. Die besonderhede van die toerusting kan nie bekend gemaak word nie, omdat dié maatreëls ingestel is om die burgemeester se veiligheid te verseker.” Smit het gesê dit is ook belangrik om te noem dat die veiligheidsopgraderings deur ŉ verskaffer gedoen is wat deur die stad aangestel is binne die verskaffingsbestuursproses wat met veiligheidstoerusting verband hou, en nie konstruksiewerk nie. “Die burgemeester het self betaal vir konstruksiewerk wat by die huis gedoen is.” De Lille het in ŉ verklaring gesê sy het vanoggend met haar prokureurs gesels oor “kwaadwillige en lasterlike opmerkings” deur burgemeesterskomiteelid JP Smith en sommige lede van die interne ondersoekeenheid van die stad se veiligheid- en sekuriteitsdirektoraat. Sy het gesê sy is bereid om bewyse te verskaf van betalings wat sy self gedoen het. “Ons weet dat misdaadbestryding die verantwoordelikheid van die polisie is. JP Smith wil nou cowboys and crooks speel deur allerhande verklarings vry te stel dat die metropolisie verantwoordelik is daarvoor om misdaad te bekamp,” het De Lille gesê. “Die metropolisie se plig, kragtens wetgewing, is om munisipale wette en regulasies, verkeerswette en misdaadvoorkoming toe te pas.” De Lille het bygevoeg sy het ook met die DA se partyleierskap vergader om hulle daaraan te herinner dat daar ŉ skeiding is tussen party en staat en dat hierdie ŉ bedryfsaak is. “Ek het my misnoeë betuig met die partyleierskap, Mmusi Maimane en James Selfe oor hoe JP Smith my naam deur die modder sleep ter wille van sensasie.”